Gooi oorskietmelk wat in 'n bekertjie was terug in die melkbottel, mits dit nog koud is en oorspronklik uit dieselfde bottel kom. So nie kan jy die melkbeker langs die ketel neersit en die oorskiet in jou volgende koppie tee gooi.
As jy gereeld onthaal kan jy gerus belê in plastiek- of sinkbaddens. Pak dit vol ys en hou al jou drinkgoed daarin koud. Jy kan selfs klaar opgeskepte dienborde so koud hou. Bedek die bord met kleefplastiek en sit dit direk bo-op die ys op 'n koel plek. So spaar jy nog yskasruimte.
Bêre vars vleis op die onderste rak of in 'n bak sodat die vleissap nie op ander kosse drup en dit besmet nie. Dierlike proteïen bederf makliker en gouer as ander kos. Hou vleis koel en sit dit so ver moontlik agter in die yskas.
Moenie appels en wortels saam berg nie, want appels gee 'n gas, etileen, af wat wortels 'n bitter smaak gee.